|  |  |
| --- | --- |
| Numri i lëndës: | 2018:043549 |
| Datë: | 12.11.2020 |
| Numri i dokumentit:  | 01267856 |

 **P.nr.343/17**

**NË EMËR TË POPULLIT**

**GJYKATA THEMELORE PRIZREN-DEPARTAMENTI I PËRGJITHSHËM, DIVIZIONI PENAL,** gjyqtarja e vetme gjykuese Sadije Selmani, me procesmbajtësen Luljeta Luboteni, në lëndën penale kundër të akuzuarit J. P nga Prizreni, me nr. personal ....., i akuzuar sipas aktakuzës së Prokurorisë Themelore në Prizren-Departamenti i Përgjithshëm, PP.II.nr. 3094-8/16 të datës 10.02.2017, për shkak të veprës penale, vjedhje e shërbimeve nga neni 314 par.1 të KPK-së, pas mbajtjes së seancës publike të shqyrtimit fillestar, në prezencën e Prokurorit të Shtetit-Fatos Ajvazi dhe të akuzuarit, me datë 09.11.2020, mori dhe publikisht shpalli, ndërsa me dt.12.11.2020, përpiloi këtë:

**A K T G J Y K I M**

 **I akuzuari:**

**J. P,** nga i ati S., nga e ëma M., e vajzërisë K., i lindur me ....., në P.., ku edhe jeton në rr. “” p.nr, ka të kryer katër vite të shkollës fillore, i papunë, i martuar, i ati i tre fëmijëve, gjendjes së dobët ekonomike, shqiptar, shtetas i Republikës së Kosovës.

**ËSHTË FAJTOR**

Se me datë 15.09.2016, në shtëpinë e tij në Prizren, në rr.””, p.nr, me qëllim të përfitimit nga shërbimi komunal, përmes rrjetit përçues apo të rrjetit të shpërndarjes pa autorizimin e shfrytëzuesit të autorizuar, në atë mënyrë që ka shfrytëzuar energjinë elektrike në mënyrë direkte jashtë njehsorit elektrik përmes kabllos, ashtu që energjia e shpenzuar nuk regjistrohet, me ç’rast ndërmarrjes së dëmtuar KEDS, Distrikti ligjor në Prizren i ka shkaktuar dëm material.

Me këto veprime ka kryer veprën penale, vjedhje e shërbimeve nga neni 314 par.1 të KPK-së.

 Andaj gjykata në kuptim të nenit të lartë shënuar dhe neneve 4, 6, 7, 17, 38, 39, 46 par.1 nën par. 1.1, 47,48,49,69 të KPK-së dhe nenit 365 të KPPK-ës, të akuzuarit i shqipton:

**DËNIMIN ME KUSHT**

 Ashtu që vërteton:

-dënimin me burgim në kohëzgjatje prej 2 (dy) muaj i cili dënim nuk do të ekzekutohet në qoftë se i akuzuari brenda afatit të verifikimit prej 1 (një) viti, nga dita e plotfuqishmërisë së aktgjykimit, nuk kryen ndonjë vepër tjetër penale.

I akuzuari lirohet nga obligimi për ti paguar shpenzimet e procedurës penale, meqenëse pagesa e tyre do të rrezikonte gjendjen materiale të tij dhe të personave që ai detyrohet ti mbështes materialisht nga se është i gjendjes së dobët ekonomike, shfrytëzues i ndihmës sociale, me nr. të kartelës 23884.

E dëmtuara KEDS–Prizren, për realizimin e kërkesës pasurore juridike udhëzohet, në kontest të rregullt civil.

 **A r s y e t i m**

Prokuroria Themelore në Prizren-Departamenti i Përgjithshëm, kësaj gjykate i ka parashtruar aktakuzën PP.II.nr. 3094-8/16 të datës 10.02.2017, kundër të akuzuarit J. P. nga Prizreni, për shkak të veprës penale, vjedhja e shërbimeve komunale nga neni 320 të KPK-së. Pas leximit të aktakuzës prokurori i shtetit ka bërë rikualifikimin e veprës penale, sipas Kodit Penal me nr.06/L-074, si ligj më i favorshëm për të akuzuarin, ashtu që duhet të jetë vepra penale vjedhje e shërbimeve komunale nga neni 314 par.1 të KPRK-së.

Në shqyrtimin fillestar në prezencën e palëve pasi që u lexua aktakuza nga ana e prokurorit të shtetit, gjykata i shpalosi dhe bëri prezantimin e të gjitha provave materiale në të cilat mbështetet aktakuza e parashtruar ndaj të akuzuarit. I akuzuari pas kësaj deklaroi se ka kuptuar aktakuzën, nuk i kundërshton provat materiale dhe se pranon fajësinë për veprën penale e cila i vihet në barrë sipas aktakuzës së PTH-së në Prizren.

Gjykata në shqyrtimin fillestar, ka vërtetuar këtë gjendje faktike:

Në tërësi u vërtetua se i akuzuari J. P. me datë 15.09.2016, në shtëpinë e tij në Prizren, në rr.”R. Sh”, p.nr, me qëllim të përfitimit nga shërbimi komunal, përmes rrjetit përçues apo të rrjetit të shpërndarjes pa autorizimin e shfrytëzuesit të autorizuar, në atë mënyrë që ka shfrytëzuar energjinë elektrike në mënyrë direkte jashtë njehsorit elektrik përmes kabllos, ashtu që energjia e shpenzuar nuk regjistrohet, me ç’rast ndërmarrjes së dëmtuar KEDS, Distrikti ligjor në Prizren i ka shkaktuar dëm material.

Gjykata gjendjen e këtillë faktike e ka vërtetuar nga vet pranimi i fajësisë nga i akuzuari Jeton Palushi, i cili në shqyrtimin fillestar vullnetarisht ka pranuar fajësinë, andaj edhe gjykata nuk ka administruar provat. Gjykata sipas detyrës zyrtare ka gjetur se nuk ekziston ndonjë provë e pa pranueshme, po ashtu në tërësi është vërtetuar se i akuzuari, ka kuptuar natyrën dhe pasojat e pranimit të fajësisë për veprën penale e cila i vihet në barrë dhe ky pranim është bërë pa kushtëzim dhe vullnetarisht nga ana e tij, se pranimi i fajësisë mbështet në fakte dhe prova të çështjes që përmban aktakuza dhe se i akuzuari prej fillimit të hetimeve e gjerë në këtë shqyrtim ka qenë i njoftuar me të gjitha provat materiale, të cilat i ka paraqitur përfaqësuesi i aktakuzës dhe të cilat asnjëherë nuk i ka kundërshtuar dhe se aktakuza nuk përmban asnjë shkelje të qartë ligjore ose gabime faktike.

Gjykata nga të cekurat më lartë ka ardhur në përfundim se në veprimet e të akuzuarit formohen të gjitha elementet e qenies së veprës penale të përshkruar si në shqiptim të këtij aktgjykimi dhe për këtë ka vendosur që të akuzuarin të shpall fajtor dhe të gjykoj në bazë të ligjit, e më parë duke vërtetuar përgjegjësinë penale juridike të tij.

Gjatë marrjes së vendimit mbi llojin dhe lartësinë e dënimit, gjykata ka vlerësuar të gjitha rrethanat lehtësuese dhe rënduese të parapara si në nenin 69 të KP-së të cilat ndikojnë në zgjedhjen e llojit dhe lartësisë së dënimit. Prej rrethanave lehtësuese gjykata ka vlerësuar pranimin e fajësisë nga ana e të akuzuarit, pendesën dhe keqardhjen e shprehur për veprimet e tij, premtimin se në të ardhmen nuk do të përsërisë veprime kundërligjore, si dhe gjendjen e dobët ekonomike i cili është edhe shfrytëzues i ndihmës sociale, fakt ky i vërtetuar sipas kartelës nr. 23884, i lëshuar nga Qendra për Punë Sociale në Prizren, e bashkangjitur në shkresat e lëndës. Kështu që duke mos gjetur rrethana rënduese gjykata ka ardhur në përfundim se me dënimin e shqiptuar është e pritshme të arrihet qëllimi i dënimit i paraparë në nenin 38 të KP-së dhe se ky dënim është në proporcion me peshën e veprës penale, shkallën e përgjegjësisë penale të akuzuarit, rrethanat dhe mënyrën e kryerjes si dhe personalitetin e të akuzuarit, përkatësisht do ta parandalojë nga kryerja e veprave penale në të ardhmen.

 Vendimi mbi kërkesën pasurore juridike është marrë konform nenit 463 par.2 të KPK-së

 Vendimi mbi shpenzimet e procedurës penale, është marrë konform nenit 453 par.4 të KPP-së.

 Me sa u tha më lartë u vendos si në dispozitiv të këtij aktgjykimi.

 **GJYKATA THEMELORE PRIZREN**

 **DEPARTAMENTI I PËRGJITHSHËM, DIVIZIONI PENAL**

**2018:043549, 09.11.2020**

**Procesmbajtësja Gjyqtarja e vetme gjykuese**

 Luljeta Luboteni Sadije Selmani

 **KËSHILLË JURIDIKE:** Kundër këtij aktgjykimi është e lejuar ankesa në afat prej 15 (pesëmbëdhjetë) ditëve nga koha e pranimit të të njëjtit, Gjykatës së Apelit në Prishtinë, nëpërmjet kësaj Gjykate Themelore.